CELEX: 32005D0422
Language: el
Date: 2005-06-03 00:00:00
Title: 2005/422/EK: Απόφαση της Επιτροπής, της 3ης Ιουνίου 2005, που επιτρέπει στη Γαλλία να χρησιμοποιεί το σύστημα που θεσπίζεται με τον τίτλο I του κανονισμού (ΕΚ) αριθ. 1760/2000 αντί της στατιστικής έρευνας του Μαΐου για το ζωικό κεφάλαιο βοοειδών [κοινοποιηθείσα υπό τον αριθμό Ε(2005) 1626] Κείμενο που παρουσιάζει ενδιαφέρον για τον ΕΟΧ

7.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 143/45
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 3ης Ιουνίου 2005
   που επιτρέπει στη Γαλλία να χρησιμοποιεί το σύστημα που θεσπίζεται με τον τίτλο I του κανονισμού (ΕΚ) αριθ. 1760/2000 αντί της στατιστικής έρευνας του Μαΐου για το ζωικό κεφάλαιο βοοειδών
   [κοινοποιηθείσα υπό τον αριθμό Ε(2005) 1626]
   (Το κείμενο στη γαλλική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2005/422/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 93/24/ΕΟΚ του Συμβουλίου, της 1ης Ιουνίου 1993, σχετικά με τη διεξαγωγή στατιστικών ερευνών στον τομέα παραγωγής βοοειδών (1), και ιδίως το άρθρο 1 παράγραφοι 2 και 3,
   Εκτιμώντας τα ακόλουθα:
   
               (1)
            
            
               Ο τίτλος I του κανονισμού (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου (2) θεσπίζει ένα σύστημα αναγνώρισης και καταγραφής των βοοειδών (SIEB).
            
         
               (2)
            
            
               Η απόφαση 2001/399/ΕΚ της Επιτροπής (3) αναγνωρίζει τον πλήρως επιχειρησιακό χαρακτήρα της γαλλικής βάσης δεδομένων για τα βοοειδή.
            
         
               (3)
            
            
               Σύμφωνα με την οδηγία 93/24/ΕΟΚ μπορεί να επιτραπεί στα κράτη μέλη, ύστερα από αίτησή τους, να χρησιμοποιούν διοικητικές πηγές πληροφοριών αντί των ερευνών για το ζωικό κεφάλαιο, εφόσον ικανοποιούν τις υποχρεώσεις που απορρέουν από την εν λόγω οδηγία.
            
         
               (4)
            
            
               Η Γαλλία υπέβαλε, στις 5 Οκτωβρίου 2004, αίτηση για την αντικατάσταση της έρευνας βοοειδών του Μαΐου με τη χρήση του συστήματος αναγνώρισης και καταγραφής των βοοειδών (SIEB). Σε υποστήριξη της αίτησής της, η Γαλλία διαβίβασε τεχνικά έγγραφα τεκμηρίωσης σχετικά με τη δομή και την ενημέρωση της βάσης δεδομένων που αναφέρεται στον τίτλο Ι του κανονισμού (ΕΚ) αριθ. 1760/2000, καθώς και σχετικά με τις μεθόδους υπολογισμού των στατιστικών πληροφοριών.
            
         
               (5)
            
            
               Συγκεκριμένα, η Γαλλία πρότεινε μεθόδους υπολογισμού για τη λήψη στατιστικών πληροφοριών για τις κατηγορίες που αναφέρονται στο άρθρο 3 παράγραφος 1 της οδηγίας 93/24/ΕΟΚ, οι οποίες δεν είναι άμεσα διαθέσιμες στη βάση δεδομένων που αναφέρεται στον τίτλο Ι του κανονισμού (ΕΚ) αριθ. 1760/2000. Η Γαλλία πρέπει να λάβει όλα τα αναγκαία μέτρα ώστε να εξασφαλίζεται ότι αυτές οι μέθοδοι υπολογισμού εξασφαλίζουν την ακρίβεια των στατιστικών στοιχείων.
            
         
               (6)
            
            
               Από την εξέταση της αίτησης με βάση τα τεχνικά έγγραφα τεκμηρίωσης που υπέβαλαν οι γαλλικές αρχές, προκύπτει ότι ενδείκνυται η έγκριση της αίτησης.
            
         
               (7)
            
            
               Η παρούσα απόφαση είναι σύμφωνη με τη γνώμη της μόνιμης επιτροπής γεωργικών στατιστικών, που έχει συσταθεί με την απόφαση 72/279/ΕΟΚ του Συμβουλίου (4),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται στη Γαλλία να αντικαταστήσει την έρευνα του Μαΐου για το ζωικό κεφάλαιο βοοειδών, που προβλέπεται από την οδηγία 93/24/ΕΟΚ, με τη χρήση του συστήματος αναγνώρισης και καταγραφής των βοοειδών που αναφέρεται στον τίτλο I του κανονισμού (ΕΚ) αριθ. 1760/2000 για να λαμβάνει όλα τα στατιστικά δεδομένα που απαιτούνται για να συμμορφωθεί με τις υποχρεώσεις που απορρέουν από την εν λόγω οδηγία.
   Άρθρο 2
   Αν το σύστημα που αναφέρεται στο άρθρο 1 παύσει να είναι επιχειρησιακό ή αν το περιεχόμενό του δεν επιτρέπει πλέον να λαμβάνονται αξιόπιστες στατιστικές πληροφορίες σχετικά με όλες ή ορισμένες κατηγορίες βοοειδών, η Γαλλία θα επιστρέψει σε ένα σύστημα στατιστικών ερευνών για την αξιολόγηση του ζωικού κεφαλαίου των βοοειδών ή των σχετικών κατηγοριών.
   Άρθρο 3
   Η παρούσα απόφαση απευθύνεται στη Γαλλική Δημοκρατία.
   
      Βρυξέλλες, 3 Ιουνίου 2005.
      
         
            Για την Επιτροπή
         
         Joaquín ALMUNIA
         
         
            Μέλος της Επιτροπής
         
      
   
   
      (1)  ΕΕ L 149 της 21.6.1993, σ. 5· οδηγία όπως τροποποιήθηκε τελευταία φορά από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).
   
      (2)  ΕΕ L 204 της 11.8.2000, σ. 1· κανονισμός όπως τροποποιήθηκε από την πράξη προσχώρησης του 2003.
   
      (3)  ΕΕ L 140 της 24.5.2001, σ. 69.
   
      (4)  ΕΕ L 179 της 7.8.1972, σ. 1.